RETTEN FOR EU-PERSONALESAGERS KENDELSE

(Anden Afdeling)

21. oktober 2015

Maria Lucia Arsène

mod

Europa-Kommissionen

»Personalesag — løn — udlandstillæg — betingelse i artikel 4, stk. 1, litra b), i bilag VII til vedtægten — tiårig referenceperiode — begyndelsestidspunkt — neutralisering af ansættelsesperioder i en international organisation — analog anvendelse af bestemmelserne i artikel 4, stk. 1, litra a), i bilag VII til vedtægten — sædvanlig bopæl uden for tjenestestaten før udøvelsen af tjenesten i en international organisation — procesreglementets artikel 81 — søgsmålet åbenbart ugrundet«

Angående

:

Søgsmål anlagt i medfør af artikel 270 TEUF, der finder anvendelse på Euratomtraktaten i henhold til denne traktats artikel 106A, hvorunder Maria Lucia Arsène har nedlagt påstand dels om annullation af Europa-Kommissionens afgørelse af 11. november 2013 om afslag på at tildele hende udlandstillæg, dels om, at Kommissionen tilpligtes at udbetale hende dette tillæg fra hendes tiltrædelse af tjenesten.

Udfald

:

Europa-Kommissionen frifindes. Maria Lucia Arsène bærer sine egne omkostninger og betaler Kommissionens omkostninger.

Sammendrag

Tjenestemænd — løn — udlandstillæg — betingelser for tildeling af ydelse — varig bopæl uden for den medlemsstat, på hvis område tjenestestedet er beliggende, i referenceperioden — beregning af perioden — neutralisering af ansættelsesperioder ved en stat eller en international organisation

[Tjenestemandsvedtægten, bilag VII, art. 4, stk. 1, litra b)]

Hvad angår afgørelsen af starttidspunktet for den tiårige referenceperiode, der er fastsat i art. 4, stk. 1, litra b), i bilag VII til vedtægten, og i mangel af en specifik angivelse i denne bestemmelse skal enhver periode, hvorunder en tjenestemand har udøvet tjeneste for en stat eller en international organisation, neutraliseres i analogi med bestemmelserne i artikel 4, stk. 1, litra a), i bilag VII til vedtægten. Dette betyder, at den omstændighed at have udøvet tjeneste i en tjenestegren i en stat eller i en international organisation ikke fratager den pågældende tjenestemand retten til at blive tildelt udlandstillæg, men at starttidspunktet for referenceperioden skal udskydes i samme omfang, med henblik på at kontrollere, at denne har tilbragt ti år uden for den stats europæiske område, hvori han er statsborger eller har været statsborger, uden i disse ti år at arbejde for en stat eller en international organisation.

Hvis tjenestemanden faktisk har haft varig bopæl uden for beskæftigelsesmedlemsstaten, men har udøvet tjeneste for en stat eller en international organisation, kan det nemlig ikke lægges til grund, at nævnte tjenestemand har afbrudt den varige forbindelse med beskæftigelseslandet, hvor vedkommende har eller har haft statsborgerskab. Det er således alene den omstændighed, at vedkommende i løbet af den tiårige referenceperiode har udøvet tjeneste for en stat eller en international organisation, der afkræfter formodningen for, at den varige forbindelse med beskæftigelseslandet, hvor vedkommende har eller har haft statsborgerskab, kan anses for at være ophørt.

(jf. præmis 36 og 46)

Henvisning til:

Personaleretten: dom af 25. september 2007, Cavallaro mod Kommissionen,F-108/05, EU:F:2007:164, præmis 74, af 5. december 2012, Grazyte mod Kommissionen,F-76/11, EU:F:2012:173, præmis 50 og 54 og den deri nævnte retspraksis, og af 30. januar 2014, Ohrgaard mod Kommissionen,F-151/12, EU:F:2014:8, præmis 36